***Конкурс “Вуснае выказванне”***

На конкурсе па вусным выказванні ацэньваецца ўменне быць прамоўцам, здольным зацікавіць адпаведнай інфармацыяй, уразіць формай яе падачы.

**Агульныя патрабаванні да вуснага выказвання, яго структура.**

Вуснае выказванне – від працы творчага характару, блізкі па сваіх канонах да сачынення-разважання і эсэ. На адну з прапанаваных тэм патрэбна даць разгорнуты адказ з выяўленнем набытых ведаў, улікам выхаванасці, узроставых асаблівасцей і жыццёвага вопыту.

**Крытэрыі ацэнкі вуснага выказвання:**

1. Адпаведнасць выказвання абранай тэме.

Тыповыя памылкі пры раскрыцці тэмы вуснага выказвання:

а) адсутнасць задумы, асноўнай думкі ці няўменне яе раскрыць;

б) расшырэнне ці звужэнне тэмы выказвання, адыход ад прапанаванай тэмы, перагрузка падрабязнасцямі, якія не маюць значэння для раскрыцця тэмы;

в) няўменне адабраць патрэбны матэрыял і сістэматызаваць яго, парушэнне паслядоўнасці яго падачы;

г) неадпаведнасць зместу, кампазіцыі, жанру выказвання.

2. Лагічнасць і будова выказвання (дасканаласць змястоўных і фармальных адзнак яго структурных частак: уступу – 10-15%, асноўнай часткі – 75-85%, заключэння – 5-10%).

3. Культура маўлення;

4. Дасканаласць прамаўлення.

**Асноўныя этапы падрыхтоўкі да вуснага выказвання, яго структура:**

**Уступ** неабходны для таго, каб устанавіць кантакт са слухачамі, прыцягнуць іх увагу, падвесці да раскрыцця тэмы. Рэкамендуецца выкарыстоўваць ва ўступе чатыры важныя элементы:

а) прывітанне і зварот да слухачоў;

б) арыгінальны зачын;

в) ідэю прамовы;

г) тэматычна звязаны пераход да асноўнай часткі.

Важным момантам добрай прамовы з’яўляецца арыгінальны **зачын**. Ёсць некалькі яго разнавіднасцей:

а) выказаць свае ўражанні (“Сёння для мяне вельмі радасны дзень…”);

б) спаслацца на канкрэтную інфармацыю, дакладныя лічбы, што могуць быць звязаны з тэмай выказвання (“На Беларусі 20 тысяч рэк…”);

в) указаць на агульную далучанасць да нейкай праблемы (“Мы ўсе балюча ўспрымаем…”);

г) стварыць яркі вобраз (“Я ведаю такога чалавека, якога ўсе іншыя назвалі б дзіваком…”);

д) задаць рытарычнае пытанне (“Ці ведаеце вы, што…?”);

е) расказаць цікавую гісторыю, легенду, прытчу, якая падводзіць да разумення асноўнай думкі і тэмы выказвання (“Пра возера Свіцязь ёсць адно цікавае паданне…”);

ё) выкарыстаць афарыстычнае выслоўе (“Не пакідайце ж мовы беларускай, каб не ўмёрлі! – вядомы многім беларусам заклік Ф.Багушэвіча”);

ж) узгадаць гістарычны факт (“У 1863-1864 гг. на Беларусі адбылося паўстанне пад кіраўніцтвам К. Каліноўскага”).

Абавязковымі ўмовамі належнага выяўлення **асноўнай часткі** вуснага выказвання з’яўляюцца тры важныя патрабаванні:

1) самадастатковы змест (прыдатныя самыя розныя спасылкі і аргументы, абумоўленыя прапанаванай тэмай);

2) наяўнасць аргументаў, цытат, спасылак (важна памятаць, што як і недастатковая колькасць аргументаў, так і перагружанасць імі выказвання – гэта магчымыя памылкі пры выступленні: не менш за 2 і не больш за 5 аргументаў);

3) лагічнасць, прадуманая паслядоўнасць выкладання матэрыялу. Каб асноўная частка атрымала належную доказнасць, важна выбраныя элементы падаць у пэўнай паслядоўнасці. У такім выпадку рэкамендуецца выкарыстанне адной з такіх разнавіднасцей кампазіцыйнай будовы:

а) хранікальная (з захаваннем часавай паслядоўнасці);

б) кантрасная (аргументы процістаяць адзін аднаму);

в) лагічная (ад часткі да цэлага; ад простага да складанага; ад прыватнага да агульнага);

г) спіралевідная (ад ключавой думкі да яе пашырэння);

д) праблемная (вылучэнне розных аспектаў з аднаго актуальнага кола пытанняў);

е) пытальна-адказавая (пастаноўка пытання і адпаведны адказ).

**Заключэнне** – не менш важны элемент выказвання. Яно павінна быць кампактным і змястоўным адначасова. Варта памятаць, што больш выразна выдзяляе ў выступленні заключную частку фраза-падагульненне тыпу “такім чынам”, што з’яўляецца яшчэ адным важным патрабаваннем вуснай прамовы.

Найбольш распаўсюджаныя варыянты заключэння:

а) коратка сфармуляваныя асноўныя палажэнні;

б) паўтарэнне першага тэзіса;

в) указанне перспектыў;

г) канцоўка-пажаданне;

д) канцоўка-заклік.

Пры гэтым трэба ўлічыць, што любы з названых варыянтаў можа быць ілюстрацыйным, г.зн. сфармуляваным у выглядзе цытаты, вершаваных радкоў, крылатага выразу. Але і такая форма ўсё роўна патрабуе пэўнага падагульнення.

**Праца з тэмамі вусных выказванняў:**

а) умець правільна зразумець прапанаваную тэму, выбраць адпаведную ёй ідэйную пазіцыю, падабраць неабходныя аргументы для яе раскрыцця;

б) умець бачыць і выяўляць праблемныя напрамкі ў знешне блізкіх тэмах, выкарыстоўваць карэктна і прадумана вядомы ім матэрыял;

в) падрыхтоўка так званых “хатніх” тэма – справа карысная, калі ёсць уменне правільна распарадзіцца вядомай інфармацыяй;

г) не дзейнічаць спантанна, паспешліва, а да канца абдумваць, што будзеце гаварыць;

д) рацыянальна выкарыстоўваць час для падрыхтоўкі вуснага выказвання.

**Выканаўчае майстэрства:**

1) Вызначыцца, стоячы ці седзячы будзе падавацца вусная прамова. Выступленне стоячы стварае патрэбны ўнутраны стан годнасці, большай упэўненасці, сілы. Рукі ў час прамовы свабодныя спераду, можна трымаць свае тэзісы. Ногі крыху расстаўлены, адна трохі наперадзе: гэта дае большую свабоду для жэстыкуляцыі і руху. Пры выступленні седзячы корпус павінен заставацца прамым, галава прыўзнята, рукі пакладзены на стол ці калені, у патрэбны момант дазваляецца дарэчная жэстыкуляцыя.

2) Вуснае выказванне не патрабуе акцёрскай ігры, пераўвасаблення, як пры выразным чытанні твораў, але пэўная доля артыстызму павінна прысутнічаць.

3) Адраснасць выказвання. Неабавязкова адрасата называць, але ў прамове павінен адчувацца кантакт з прысутнымі. Для стварэння яго можна выкарыстоўваць своеасаблівыя звароты тыпу “як вам вядома”, “вас не пакіне гэта раўнадушным”, “як вы разумееце” ці ставіць рытарычныя пытанні тыпу “ці вядома вам, што…”.

4) Важную ролю адыгрываюць паняцці *тэмп мовы, паўза, інтанацыя.*

**Паслядоўнасць падрыхтоўкі да вуснага выказвання па зададзеных на алімпіядзе тэмах:**

1) выбар тэмы;

2) вызначэнне мэты прамовы;

3) фармулёўка і запіс асноўнай ідэі вуснага выказвання;

4) складанне плана прамовы, выбар яе кампазіцыі і аргументаў;

5) шліфоўка і карэкцыя выступлення, запіс найбольш важных фраз, імён, дат, цытат.

***Прыкладная схема аналізу лірычнага твора***

***1. Пачаць разгляд твора можна з прыёму “запытання”.***

Сутнасць прыёму заключаецца ў пастаноўцы пытанняў першаснага ўспрымання і разумення (высвятляецца, што ў тэксце падалося дзіўным, няясным, незразумелым). Прачытаўшы твор, паспрабуйце “ўступіць у дыялог” з тэкстам і аформіць уласнае асэнсаванне ў выглядзе ланцужка пытанняў.

***2. Сацыякультурны, гісторыка-культурны, гісторыка-біяграфічны, філасофскі кантэкст.***

Рэальна-біяграфічны і фактычны каментарый (месца і час, абставіны і падзеі з жыцця аўтара, якія садзейнічалі напісанню твора).

Да якога тыпу належыць твор:

а) з’яўляецца значна набліжаным да біяграфіі паэта;

б) уяўляе сабой чысты вымысел;

в) уяўляе сабой адзінства паэтычнага вымыслу і па-мастацку ўвасобленых фактаў рэальнай біяграфіі паэта.

Якім чынам адлюстраваны факты біяграфіі ў тэксце:

а) ёсць прысвячэнні;

б) уключаны імёны, даты, геаграфічныя назвы;

в) ёсць алюзіі на падзеі рэальнага жыцця, узаемаадносіны з канкрэтнымі людзьмі.

Як суадносіцца мастацкі тэкст з творчасцю паэта ў цэлым, з агульнакультурным кантэкстам? Да якога перыяду творчасці паэта ён адносіцца? Ці ўваходзіць у пэўны цыкл (зборнік)? Ці належыць верш да пэўнага творчага метаду, кірунку, плыні? Сувязь з традыцыямі беларускай і сусветнай культуры.

Улучыце, па магчымасці, твор у кантэкст гістарычнага часу, літаратурнага працэсу, лёсу паэта.

***3. Інтэрпрэтацыя зместу твора.***

А) Сэнс назвы твора.

* Ці мае твор назву (або растлумачце яе адсутнасць)? Што ў ёй адлюстравана?

Б) Тэматыка, праблематыка, сэнсавыя матывы.

Характар тэматыкі: канкрэтна-гістарычная (сацыяльныя, часавыя, нацыянальныя параметры); вечная (псіхалагічныя параметры); спалучэнне абодвух аспектаў. Вядучая тэма, яе развіццё, іерархія падтэм.

* Якія матывы ўзнікаюць і ў якіх вобразах увасабляюцца?
* Як у праблематыцы праяўляецца аўтарская індывідуальнасць, самабытны аўтарскі погляд на свет?

В) Мастацкі час і прастора.

* Якімі словамі абазначаецца мастацкая прастора?
* Як выражаны мастаці час?

Час і прастора характарызуюцца канкрэтнасцю, абстрактнасцю, спалучэннем канкрэтнасці і абстрактнасці. Што больш важнае – мастацкі час ці прастора (аднолькава важныя)?

Г) Ідэя, пафас (вядучы эмацыянальны фон твора), аўтарскі ідэал.

* Якія інтанацыі пераважаюць – грамадскія ці асабістыя?
* Якім чынам дасягаецца эмацыянальна-сэнсавая цэласнасць верша?

Сюжэтна-кампазіцыйныя асаблівасці.

* Ці ёсць знешні сюжэт? Што складае яго аснову? Як развіваецца паэтычная думка і ў які момант дасягае кульмінацыі? З дапамогай якіх мастацкіх сродкаў гэта дасягаецца: лірычнага сюжэта, змены карцін, інтанацыі і г.д. Які вынік лірычнага выказвання? Ці знаходзіць лірычны канфлікт сваё вырашэнне? Праз якія паэтычныя сродкі гэта выражана?

Апорныя кропкі (пункты) кампазіцыі.

Вобраз лірычнага героя, характар лірычнага перажывання.

* Якім настроем прасякнуты верш? Што на першым плане – падзеі ці перажыванні лірычнага героя? Што адбываецца з лірычным героем? Які стан лірычнага героя? Чым ён выкліканы або чаму мяняецца? З дапамогай якіх мастацкіх сродкаў гэта адлюстравана?

Асноўныя вобразы верша і прыёмы іх стварэння.

* Якая намалявана карціна і з дапамогай якіх мастацкіх сродкаў?

Гук, святло і колер у вершы

* Які кампазіцыйны прыём арганізуе вобразную сістэму (паўтор, узмацненне, антытэза і інш.)?

***4. Аналіз вобразна-выяўленчых сродкаў, вызначэнне іх ролі ў раскрыцці ідэйнага зместу твора, выяўленні аўтарскай пазіцыі.***

Жанравая своеасаблівасць.

* Ці ўказвае аўтар жанр твора (назва, падзагаловак, тэкст)? Калі не – рысы якіх жанраў знайшлі адлюстраванне ў вершы?

Своеасаблівасць паэтычнай формы (строфіка, рытмічная арганізацыя, вершаваны памер, рыфма).

* Колькі радкоў? Як пабудаваны верш? Ці падзяляецца на строфы? Колькі строф? Велічыня страфы (двухрадкоўе, чатырохрадкоўе, шасцірадкоўе і г.д.). Як звязаны паміж сабой (самастойныя ці ўзаемазвязаныя)? Кампазіцыя строф: адначасткавая (непадзельнае цэлае), двухчасткавая і г.д.
* Як гучыць верш (памер, рытм, лагічныя і псіхалагічныя паўзы, даўжыня радкоў, наяўнасць ці адсутнасць рыфмы, словы, якія рыфмуюцца)?
* Прыёмы і сродкі выяўленчай і вобразнай мовы. Што можна сказаць пра іх выбар і спалучэнне?

А) Асаблівасці паэтычнай мовы (лексіка).

Асаблівасці словаўжывання. Выкарыстанне слоў адной семантычнай групы. Ужыванне пэўных часцін мовы. Словы якой часціны мовы пераважаюць?

Стылістычна нейтральныя ці афарбаваныя словы (іх суадносіны).

Ці ёсць фразеалагізмы, сінонімы, антонімы (у тым ліку і кантэкстуальныя), амонімы?

Полісемія, мастацкія тропы (эпітэт, метафара, метанімія, сінекдаха, гіпербала, параўнанне, сімвал і інш.).

Б) Асаблівасці сінтаксісу.

Колькі сказаў? Якая структура сказаў? Выкарыстанне сказаў пэўных канструкцый.

Стылістычныя прыёмы (паўтор, антытэза, інверсія, паралелізм, рытарычнае пытанне, зварот, вокліч).

Гукавая інструментоўка.

Мілагучнасць, алітэрацыя, асананс, гукавыя паўторы, гукаперайманні і інш.

***5. Асабістае ўражанне ад твора.***

Якія думкі і пачуцці аўтар хацеў данесці да чытача? Што ў вершы сугучнае сучаснасці? Асацыяцыі, якія выклікаюць вобразы, створаныя паэтам.